El centre de la Platja de Gandia tindrà un pàrquing de pagament per afavorir la rotació de vehicles i dinamitzar el sector turístic
29 juny 2021

## El centre de la Platja de Gandia tindrà un pàrquing de pagament per afavorir la rotació de vehicles i dinamitzar el sector turístic29 juny 2021Última actualització: 29 juny 2021

![](../gestion/img/072f8f61e68f29ef239375bc28cd36bef8be8c2049b4aadadba3025eeb995926.jpg)  
  

El **regidor de Mobilitat, Natxo Arnau, i l’edil de Polítiques Econòmiques-Comerç i president de la Junta de Districte de la Platja, Ferran Martínez, respectivament,** acompanyats del **president de l’associació d’hostaleria i turisme de La Safor DestíSafor, José Manuel Navarro,** han comparegut aquest matí en roda de premsa per a anunciar que l’Ajuntament de Gandia ha atés la reivindicació de Destí Safor i el sector turístic i establirà un pàrquing de pagament a la Platja que comptarà amb 360 places i que s’ubicarà al popularment conegut com pàrquing de Bacarrá (Clot de la Mota).

“_És un espai estratègic situat al centre de la Platja que concentra molta activitat de serveis turístic, hostaler i hoteler i on és molt complicat aparcar en plena temporada d’estiu. El que pretenem amb aquesta mesura és afavorir a la Platja de Gandia mitjançant una rotació dels vehicles en estiu_”, ha declarat Arnau. A més, _“es dóna una solució també a les queixes dels visitants que no podien estacionar al centre de la platja i acudien a altres destinacions”._

El regidor ha assenyalat que aquesta acció garanteix a la ciutadania de Gandia i als turistes que visiten la nostra platja tindre una alternativa per a estacionar i gaudir dels comerços i establiments, al temps que potencia el consum a aquesta zona.

_“El govern també ha d’estar del costat dels que mobilitzen l’economia, dels que creen ocupació, i dels que més han patit les conseqüències de la COVID-19, així que esta és una demostració més que l’Ajuntament es posa a la seua disposició i no els deixa a soles en el camí de la recuperació”_, ha comentat Arnau.

Aquesta mesura se suma a altres iniciatives ja implantades com la Morada per a donar resposta a la reivindicació del sector turístic, a més de gestionar-se en consonància amb els objectius de l’Organització de Nacions Unides (ONU) orientats a afavorir el desenvolupament sostenible de les ciutats.

Així, segons ha explicat el responsable de Mobilitat, aquesta infraestructura entrarà en funcionament aquest cap de setmana i l’estacionament tindrà un cost de 1,15 euros/hora amb opció màxima de 4 hores de durada i possibilitat de renovació.

En el seu torn, Martínez ha remarcat la necessitat d’aquesta gestió “_per a garantir una major eficiència dels pàrquings mitjançant el sistema de rotació, una fórmula que garanteix als comerços, a l’hostaleria i als visitants no invertir massa temps buscant aparcament_”. A més, aquesta iniciativa ofereix una alternativa a l’afecció de la mobilitat i la limitació d’espais de pàrquing provocada per les obres de conversió en zones de vianants a la platja que tenen per objectiu adequar les infraestructures als serveis i a les necessitats vitals dels residents i dels visitants, ha assenyalat. En aquest sentit, el regidor de Comerç ha assegurat que el Govern de Gandia està estudiant l’adequació d’altres espais a la Platja per a compensar l’aparcament.

Finalment, Navarro ha manifestat que aquesta mesura dóna una “_resposta vàlida i positiva a les preocupacions dels sectors empresarials implicats i dels clients”_ en relació a la necessitat d’incrementar les zones d’aparcament a la platja.

[Twittear](https://twitter.com/share)